
Viser til søknad om oppføring av tilbygg og bod, mottatt 11.05.2026. 

Plankrav – dispensasjon 
Gjeldende plan for eiendommen er kommuneplanens arealdel for Hol. Eiendommen er her vist som eksisterende fritidsbebyggelse uten reguleringsplan. I kommuneplanens bestemmelser gjelder det som utgangspunkt et plankrav, med mindre tiltaket ikke er i konflikt med kriteriene i punkt 1.2 e) og 2.1.
Under strekpunktene i bokstav e) fremgår det blant annet at tiltaket skal:
-Ha en plassering og utforming som ikke skjemmer landskapet 
-Ikke plasseres i områder med vesentlige friluftsinteresser, sårbare områder i snaufjell eller områder som er viktige for naturmangfold 
Administrasjonen viser til at Statsforvalteren i Innlandet i alle sakene konstaterer at hytteområdene på Haugastøl og Ustaoset må anses som «sårbare områder i snaufjell» og «områder som er viktige for naturmangfold». Det er per dags dato kommet ca. 17 klageavgjørelser der plankravet er vurdert å gjelde i disse områdene fordi disse i utgangspunktet vurderes som sårbare og viktige for naturmangfoldet. Fra administrasjonens ståsted er det ikke kommet nyere kunnskap om disse områdene som tilsier at administrasjonen har saklig grunnlag for å vurdere dette området annerledes. Administrasjonens vurdering er at det for området Ustaoset, Haugastøl og Verpestølen gjelder et plankrav etter kommuneplanens arealdel punkt 1.1.
Den 30.06.2023 ble det ifølge Artsdatabanken, en kunnskapsbank for naturmangfold, observert en rødlistet art på eiendommen. Arten er fuglen Cuculus canorus Linnaeus, 1758. Denne fuglen er klassifisert som nær truet. Denne observasjonen kan tyde på forekomst av naturverdier i området som også er av relevans. 
Under strekpunktene i bokstav e) fremgår det videre at tiltaket skal:
- Har tilfredsstillende vann-, avløps- og parkeringsløsning.
I følgebrevet til søknaden opplyses det at eiendommen har en tilfredsstillende parkeringsløsning, og at 2 parkeringsplasser er medregnet i BYA. Det fremkommer imidlertid ikke av de innsendte tegningene hvor parkeringsplassene er plassert. 
Ved supplering av byggesøknaden med en dispensasjonssøknad må denne begrunnes, og berørte naboer må varsles om at det søkes dispensasjon i samsvar med plan- og bygningslovens § 19-1. Vilkårene for at kommunen kan gi dispensasjon følger av § 19-2 andre ledd. Når kommunen mottar søknaden, vurderes det hvilke instanser det må innhentes uttalelser fra, ettersom at regionale og statlige myndigheter skal gis anledning til å uttale seg der tiltak berører deres interesseområder. 
Når det gjelder kommunens vurdering av kommuneplanens krav i sak 2022/3224 og 2022/2188, er dette skjønnsmessige vurderinger som ble gjort da søknadene ble mottatt og behandlet. Strekpunkt 6 under 1.2 e), «områder med vesentlige friluftsinteresser, sårbare områder i snaufjell og områder som er viktige for naturmangfold», er et skjønnsmessig kriterium. Innholdet i kriteriet kan derfor endre seg over tid, avhengig av hvilken kunnskap administrasjonen til enhver tid har i behandlingen av byggesaker. 
For vurderingene som ble gjort av administrasjonen, anses det nærliggende at det ble lagt til grunn av tiltakene ikke var i konflikt med kriteriet, basert på den kunnskapen og bevisstheten som var på daværende tidspunkt. 
I sakene 2025/5224, 2024/4497 og 2024/5178 er det enten søkt om dispensasjon og/eller sakene har vært til politisk behandling der det politisk er vedtatt at det ikke foreligger et plankrav. Statsforvalteren har ikke påklagd disse sakene slik at de ikke har vært gjenstand for klagebehandling. Med bakgrunn i de 17 sakene som har vært gjenstand for klagebehandling hos settestatsforvalter, er det derfor nærliggende å konstatere at det ville blitt vurdert på samme måte i denne saken. At Statsforvalteren ikke har påklagd et vedtak må ikke forveksles med at de er enige i vedtaket. 
I nabovarselet opplyses det at det vil bli søkt om dispensasjon dersom kommunen krever det. Vi gjør oppmerksom på at en dispensasjonssøknad krever nytt nabovarsel, der begrunnelsen for dispensasjonen skal legges ved. 

